Bodvou. Zatvoreniu sa v roku 2001 vehementne bránili nielen obyvatelia zo širokého okolia (spádová oblasť má bezmála 40-tisíc obyvateľov), ale aj moldavskí poslanci, ktorí jeho pripravované rušenie na rokovaní mestského zastupiteľstva jednomyseľne odmietli. Ministerstvo zdravotníctva svoj zámer napriek tomu presadilo, no dnes svitá nádej, že detské lôžka budú v Moldave opäť zriadené. Mesto o to pred časom požiadalo ministerstvo zdravotníctva a momentálne rokuje so zdravotnými poisťovňami.
"Chceme tu opätovne zriadiť detské lôžkové oddelenie, pretože v tomto regióne zrušené lôžka veľmi chýbajú. Rodičia teraz musia nosiť deti do Košíc, čo je pre mnohých dosť náročné. Preto sme sa rozhodli otvoriť detské lôžkové zariadenie, ktoré malo svoje opodstatnenie. Už sme požiadali ministerstvo zdravotníctva o stanovisko a robíme ekonomickú analýzu. Kedy by to mohlo byť aktuálne, je ale zatiaľ otázne," hovorí zástupca primátora Ladislav Ivan.
Vec je teda v štádiu prípravy. Podľa slov primátora Štefana Zachariaša mesto predovšetkým zisťuje, aké zariadenia a prístroje bude potrebovať a čo to bude stáť. Aj keď o konkrétnom termíne otvorenia je zatiaľ predčasné hovoriť, mesto by chcelo spustiť zariadenie do prevádzky ešte v priebehu tohto roka.
"Chceli by sme tu mať jednotku intenzívnej starostlivosti a špecializovať sa predovšetkým na respiračné ochorenia. Uvažujeme o štyridsiatich lôžkach, rovnaký počet tu bol pred zatvorením oddelenia. Ako sa to celé vyvinie, bude závisieť od rokovaní so zdravotnými poisťovňami a ministerstvom zdravotníctva. Základné vybavenie máme k dispozícii - nejaký nábytok a postele - ale bez podpory ministerstva v prístrojovom dovybavení to asi nepôjde," zdôrazňuje Štefan Zachariaš.
Ako sme sa od neho dozvedeli, mesto si už vyžiadalo z úradu práce zoznam miestnych zdravotníkov pracovníkov, ktorí sú momentálne bez práce. Medzi nimi bude podľa všetkého viacero zamestnancov NsP Moldava nad Bodvou - zdravotnú starostlivosť o deti pred zrušením všetkých lôžok zabezpečovalo päť lekárov a dvadsaťdva sestier, okrem toho sa na chode zariadenia podieľali aj ľudia z kuchyne, práčovne či upratovačky.
Podľa slov primátora objekt bývalého detského oddelenia stojí už rok a pol bez využitia. Boli síce nejaké plány na jej využitie, ale pre mesto je prioritné sprevádzkovať lôžkového zariadenia. Budova patrí momentálne VÚC, ale od prvého júna by mala prejsť do majetku mesta spolu s poliklinickou časťou. Z tohto dôvodu visí momentálne otáznik nad miestnou pohotovosťou, ktorej prevádzka bude podľa všetkého stratová. Mesto ju však chce za každú cenu zachovať.
O redukcii pediatrických lôžok na Slovensku rozhodol v roku 2001 bývalý minister zdravotníctva, pričom transformácia sa citeľne dotkla najmä východu republiky. V Košiciach bolo zrušené detské lôžkové oddelenie so štyridsiatimi lôžkami, o rovnaký počet postelí prišla aj Moldava, kde boli pediatrické lôžka v prevádzke štyridsať rokov. Zatiaľ čo v Košiciach ale existuje Detská nemocnica a Klinika detí a dorastu FNsP Košice, Moldava nad Bodvou ostala bez lôžkového zariadenia.